पीसीआर के खिलाफ चुटिया के लोगों का गुस्सा फूटा, थाने का किया घेराव
सड़कदुर्घटना में घायल बेहोश शंकर लोहरा को पीसीआर-21 के पुलिसकर्मियों द्वारा रेलवे बैरक के पीछे फेंक कर भागने से गुस्साए चुटिया भट्ठी टोली के लोगों ने शुक्रवार को थाने का घेराव कर दिया। घेराव में शंकर लोहरा के परिजन सहित काफी संख्या में मुहल्ले के लोग शामिल थे। घेराव कर रहे लोगों ने पुलिस के खिलाफ जम कर नारेबाजी की। वे पीसीआर-21 में तैनात पुलिसकर्मियों को तत्काल सस्पेंड करने की मांग कर रहे थे। आधा घंटा बाद चुटिया थानेदार बीके भारती ने लोगों को आश्वासन दिया कि 24 घंटे में पीसीआर जवानों के खिलाफ कार्रवाई होगी। इसके बाद लोग शांत हुए।
थानेदार ने पीसीआर प्रभारी (एएसआई) बलराम रविदास के खिलाफ एसएसपी को रिपोर्ट भेज दी है। रिपोर्ट में पीसीआर-21 प्रभारी को दोषी करार दिया है। रिपोर्ट के आधार पर एएसआई के खिलाफ कार्रवाई की जाएगी। इधर पीसीआर प्रभारी रविदास शुक्रवार से छुट्टी पर चले गए हैं। इसलिए उनसे पूछताछ नहीं की जा सकी।
चुटिया पुलिस ने मामले की जांच के क्रम में सबसे पहले सीसीटीवी फुटेज खंगाला। फुटेज में साफ दिखा कि रात साढ़े बारह बजे शंकर डिवाइडर से टकरा कर गिर गया था। बीस मिनट बाद पुलिस मौके पर पहुंची और उसे सड़क के किनारे जीआरपी थाना के पीछे सुला कर वापस चली गई।
चुटिया थाने में प्रदर्शन के दौरान घटना के संबंध में भास्कर में छपी खबर को दिखातीं महिलाएं।
चुटिया पुलिस शुक्रवार को घायल शंकर लोहरा का बयान लेने शुक्रवार को सेवा सदन पहुंची, लेकिन वे बेहोश थे, इसलिए उनका बयान नहीं ले सकी। शनिवार को उनके होश में आने के बाद पुलिस बयान लेगी। जीआरपी पुलिस द्वारा रिम्स में भर्ती कराने के बाद परिजन उसे सेवा सदन ले आए थे। इस मामले में पुलिस स्टेशन के पास दुकान लगानेवालों का भी बयान लेगी। स्टेशन के पास रात भर एक चाय दुकानदार ठेला लगाता है। पुलिस उसे चश्मदीद बना कर उससे पूरे घटनाक्रम की जानकारी लेगी। पुलिस ने कुछ लोगों से पूछताछ की, तो पता चला कि चुटिया थाना की माइक-3 गाड़ी भी मौके पर पहुंची थी। रात में चालक मुन्ना ने कहा था कि शंकर नशे की हालत में है, इसलिए उसे सड़क के किनारे सुला दिया गया था।
hin_Deva hin_Deva hin_Deva hin_Deva hin_Deva hin_Deva